Foto: Boris Kanazir / Radio Rijeka

Još uvijek se ne zna tko će biti novi ministar branitelja. Barem to još ne zna hrvatska javnost. Ali sudeći prema dopisu koji je na brojne adrese odaslan iz Ministarstva gospodarstva novi ministar branitelja je poznat i to je - Milijan Brkić.

Panenić: Riječ je o tehničkoj pogrešci!

Ministar gospodarstva Tomislav Panenić na upit novinara o dopisu u kojem se Milijan Brkić spominje kao ministar branitelja rekao je da je riječ o tehničkoj grešci. Isprika je već poslana i pokrenuta je interna istraga da se utvrdi točna odgovornost. "To je na kraju, na dostavnoj listi. Potpisao sam prvu stranicu gdje je sadržaj, ali dostavnu listu nisam pogledao", rekao je Panenić.

Dopis je, naime, dostavljen i svim ministrima u Vladi RH, a kao čelni čovjek bez ikakvog upitnika ili zagrade ispod naslova "Ministarstvo branitelja" kao ministar je navedena osoba koja se već nekoliko tjedana u javnosti pojavljuje kao, još uvijek, samo kandidat za ministra.

Hrvatski premijer Tihomir Orešković je prije nekoliko dana u Bruxellesu izjavio: "Nadam se da ću imati par kandidata. Kada izaberemo ministra branitelja, onda ću vam to iskomunicirati." Od komunikacije barem, zasad, ništa, a ministar branitelja je, čini se, poznat još od 3. ožujka.

Barem prema dokumentu koji je toga dana odaslan iz Ministarstva gospodarstva, na kojem jasno piše da je ministar branitelja Milijan Brkić. U nastavku možete pronaći cijeli dokument.